Едгар Алън По
Сватбена балада

Превод от английски: Теменуга Маринова, 2001

chitanka.info

Пръстен на ръката,

на челото ми венец.

Блясъкът познат е —

сред сатен и злато

в нозете ми — земята.

Аз съм щастлива днес.

Господарят пожела

да откупи мойта чест.

Ах, на другия гласа

чувам, ала на война

бе в онази долина,

и тъй щастлив е днес.

Да говори продължава,

а челото ми е лед.

Мен целуват пред олтара

устните на господаря

и пред него промълвявам:

„Аз съм щастлива днес!“

Звън в думите. И даден

е брачният обет.

Макар и да е хладен,

в мен знакът е оставен

и белегът доказва,

че съм щастлива днес.

Ах, дано да ме остави

сънят без друга вест,

че душата ми е рана,

нещо лошо ще направи

и духът му изоставен

ще е нещастен днес.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.